**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  19 – 9 – 2024

 **ΑΜΑΡΟΥΣΙΟΥ Αρ. Πρ.:** 238

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: ΥΠΑΙΘΑ, Διεύθυνση Π. Ε. Β΄ Αθήνας, Δ. Ο. Ε., Συλλόγους Εκπ/κών Π. Ε. της χώρας**

**Πανεκπαιδευτική συγκέντρωση**

**Παρασκευή 20 – 9 – 2024 στις 18:30 στο Σύνταγμα**

**Συνεχίζουμε αποφασιστικά τον αγώνα κατά της αξιολόγησης για την υπεράσπιση του δημόσιου σχολείου και της εργασίας- Ενάντια στο σφαγείο των συμπτύξεων, στον αυταρχισμό, την καταστολή και τις απειλές**

Με την έναρξη της σχολικής χρονιάς, και ήδη από το καλοκαίρι, είναι σε εξέλιξη μαζικές κινητοποιήσεις των Ε.Λ.Μ.Ε. και Σ.Ε.Π.Ε. στις περισσότερες περιοχές της χώρας στις Διευθύνσεις Π.Ε. και Δ.Ε. και στις Περιφέρειες, με εκατοντάδες εκπαιδευτικούς, γονείς και μαθητ(ρι)ες να απαιτούν την ακύρωση των περικοπών και συμπτύξεων τμημάτων (περίπου 1000 τμήματα έκλεισαν πανελλαδικά) με ριζική μείωση των μαθητών στο τμήμα, την αυτοδίκαιη μονιμοποίηση όλων των νεοδιόριστων ενάντια στις αξιολογικές διαδικασίες, την αδιαπραγμάτευτη προάσπιση του απεργιακού δικαιώματος ενάντια στις απειλές και την τρομοκρατία των πειθαρχικών.

Με ομοβροντία μέτρων με κεντρική αιχμή την αξιολόγηση, κυβέρνηση και ΥΠΑΙΘΑ, βαθαίνουν τη σκληρή αντιεκπαιδευτική πολιτική σε βάρος του δημόσιου σχολείου, των μαθητ(ρι)ών και των εκπαιδευτικών: η μη αυτοδίκαιη μονιμοποίηση των νεοδιόριστων, οι απειλές και τα πειθαρχικά πάνε χέρι χέρι με τον πέλεκυ του δημοσιονομικού κόφτη που υπαγορεύει τις περικοπές\συμπτύξεις και συγχωνεύσεις τμημάτων και τις μετακινήσεις μαθητών, τα χιλιάδες ακάλυπτα κενά.

Τα μέτρα αυτά αποτελούν τη συνέχιση της σκληρής αντιεκπαιδευτικής πολιτικής σε βάρος του δημόσιου σχολείου, των μαθητ(ρι)ών και των εκπαιδευτικών που προωθεί η κυβέρνηση της ΝΔ, υλοποιώντας με ευλάβεια όλες τις ντιρεκτίβες της ΕΕ και του ΟΟΣΑ. Επιδιώκουν να μετατρέψουν την εκπαίδευση σε εμπόρευμα (σχολείο–επιχείρηση,  φθηνό, ανταγωνιστικό, των αποκλεισμών και της κατηγοριοποίησης, της αμάθειας, της παιδαγωγικής ασφυξίας), τους γονείς σε πελάτες και τους εκπαιδευτικούς σε άβουλους-υπάκουους κακοπληρωμένους υπαλλήλους. Επιδιώκουν να απογειώσουν τους ταξικούς φραγμούς, να μεταλλάξουν ακόμα περισσότερο το περιεχόμενο της εκπαίδευσης προς συντηρητική κατεύθυνση.

Την ίδια στιγμή, η κυβέρνηση της ΝΔ βιάζεται να προχωρήσει τα αντιλαϊκά σχέδιά της, τις αναδιαρθρώσεις υπέρ της εργοδοσίας και του κεφαλαίου. Φέρνει νέο μνημόνιο και αντιλαϊκά μέτρα μέσω του ταμείου ανάκαμψης, δημοσιονομική σταθερότητα, ματωμένα πλεονάσματα και οικονομία του πολέμου, φτώχεια και μισθοί πείνας, ακρίβεια, 6ήμερο και ελαστική εργασία χωρίς δικαιώματα, όλα τα δημόσια αγαθά γίνονται πεδίο κέρδους. Ο κουτσουρεμένος μισθός με τις αυξήσεις-κοροϊδία εξανεμίζεται από την πρωτοφανή ακρίβεια και τις ραγδαίες κερδοσκοπικές ανατιμήσεις σε ενοίκια-τρόφιμα-ρεύμα-καύσιμα. Την ίδια στιγμή πακτωλός δις και φοροαπαλλαγές παρέχονται αφειδώς σε μεγαλοεπιχειρηματίες, εργολάβους, καναλάρχες, εφοπλιστές.

**ΕΙΜΑΣΤΕ ΟΙ ΠΟΛΛΟΙ, ΕΧΟΥΜΕ ΤΟ ΔΙΚΙΟ ΜΕ ΤΟ ΜΕΡΟΣ ΜΑΣ, ΜΠΟΡΟΥΜΕ ΝΑ ΝΙΚΗΣΟΥΜΕ!**

Η οργή του κόσμου της εκπαίδευσης, εκπαιδευτικών, μαθητ(ρι)ών και γονέων που έχει πάρει σάρκα και οστά στις συνεχείς κινητοποιήσεις, απαιτείται να συναντηθεί με την αγωνιστική στάση των εκπαιδευτικών και να τους χαλάσει τα σχέδια! Τώρα είναι η ώρα, η οργή και αγανάκτηση του εκπαιδευτικού κόσμου να βγει στους δρόμους με άμεση απεργιακή απάντηση στον αυταρχικό κατήφορο της κυβέρνησης και οργάνωση της κλιμάκωσης πολύμορφου αγώνα διαρκείας ενάντια στην αντιεκπαιδευτική αυταρχική πολιτική κυβέρνησης, Ε.Ε., Ο.Ο.Σ.Α., κόντρα στο μπαράζ αντιλαϊκών – αντιεκπαιδευτικών μέτρων που συνεχίζεται και εντείνεται.

**Γονείς και εκπαιδευτικοί μαζί με τον λαό παλεύουμε για τα μορφωτικά δικαιώματα των παιδιών, για τα εργασιακά δικαιώματα των εκπαιδευτικών**

**Υπερασπιζόμαστε μέχρι τέλους το απεργιακό δικαίωμα**

**Πρώτη απάντηση η πανεκπαιδευτική συγκέντρωση στο κέντρο της Αθήνας, Παρασκευή 20 – 9 – 2024 στις 18:30 στο Σύνταγμα!**

